AaB Fodbold har skrevet kontrakt med seks talentfulde ungdomsspillere fra egne rækker.

Blandt andet med henvisning til de nu indgåede kontrakter med henholdsvis Lasse Pilgaard, Denis Dedovic, Nicklas Helenius Jensen, Tobias Ørtoft, Marc Pedersen og Thomas Nielsen forventer AaB's sportsdirektør Lynge Jakobsen, at klubben også i fremtiden kan skrive kontrakter med ungdomsspillere. - På trods af de seneste par års mindre gode turneringsresultater på ungdomssiden så fungerer talentfabrikken fortsat, siger sportsdirektøren i en pressemeddelelse. - Det glæder mig meget, at vores ungdomsafdeling til stadighed kan producere talenter med potentielt SAS Liga-niveau, og det er altid en særlig og dejlig fornemmelse, når en spiller af egen avl avancerer til vores SAS Liga-trup, konstaterer Lynge Jakobsen. Marc Pedersen har kontrakt med AaB indtil sommeren 2009, Lasse Pilgaard, Tobias Ørtoft og Thomas Nielsen har aftale indtil sommeren 2010, mens Nicklas Helenius Jensen og Denis Dedovic har kontrakt med AaB indtil henholdsvis sommeren 2011 og nytår 2011. I AaB's nuværende SAS Liga-trup har 14 ud 25 spillere, spillet ungdomsfodbold i AaB.